મહાત્મા ગાંધીજીની દોઢસોમી જન્મજયંતી ઊજવવાની તૈયારીઓ તડામાર ચાલી રહી છે. જેમને ગાંધીજીનાં જીવન કે વિચારો જોડે કશી લેવાદેવા નથી તેવા પ્રચારકો અને ભાષણખોર લોકો ગાંધીના નામે ગામ ગજાવશે અને એકની એક ચીલાચાલુ વાતો ફરી, ફરીને કહેવાશે. ગાંધીજી જીવ્યા ત્યાં સુધી એક ક્ષણ પણ જંપીને બેઠા નથી તેથી મરણ પછી પણ તેમને આરામ લેવામાં ખલેલ પહોંચાડીને ગાંધીભક્તો પોતાનું વેર વાળી રહ્યા છે. ગાંધી જેવા મહામાનવને સમજવો અથવા તેમનું અનુકરણ કરવું તે કોઇના માટે શક્ય નથી પણ બધા પયગંબરોની માફક ગાંધીજી માટે પણ તેમના અનુયાયીઓ ઘણી ગેરસમજ ફેલાવી રહ્યા છે.